Dis een van Saru se dromeDit kan net ŉ hersenskim wees, of dalk is dit ŉ oomblik wat ŉ nuwe era vir Springbokrugby inlui … Daar is bespiegelinge in Wallis dat ŉ toets tussen die Walliesers en Springbokke op 2 Junie in Washington DC beplan word. Uit ŉ Suid-Afrikaanse oogpunt is dit belaglik om ŉ toets teen die Rooi Drake in Amerika te speel net ŉ week voordat Engeland, die wêreld se naasbeste span, in drie toetse teen die Springbokke in Suid-Afrika te staan kom. Maar toe word die liggie aangeskakel – want is dit nie deel van die Suid-Afrikaanse rugbybase se drome om twee Springbok-spanne te hê nie: een vir die Noordelike Halfrond en een vir die Suidelike Halfrond? As die toets teen Wallis dalk ŉ werklikheid word, sal die span wat in Amerika speel, dan uit Springbokke bestaan wat uitsluitlik in die Noordelike Halfrond speel. Daar is genoeg van hulle. Baie van hulle is steeds baie gedug, sommige maar bra lank in die tand. ♦ Maar daar is ŉ magdom probleme. Val die toets binne Wêreldrugby se toetsvenster? Indien nie, sal baie (die meeste) van die oorsese klubs nie van hul spelers wil vrystel nie. Tweedens, wie sal die span kies en net vir ŉ week afrig? Gaan al die beste spelers hulle beskikbaar stel? En wat van die ondersteuningspan, bemarking, borgskappe? Wat van die Cheetahs en Southern Kings se spelers wat in Europa in die Pro14-reeks speel? As daar nie-Springbokke oorweeg word, soos Cheslin Kolbe, Jacques du Plessis, Paul Willemse, Wiaan Liebenberg, Jono Ross en Paul Jordaan, sal hulle Bokkleure ontvang? Maar kom ons kyk na van die Springbokke wat oorsee speel en dalk in aanmerking kan kom: Heelagter: Willie le Roux (Wasps), Zane Kirchner (Dragons). Vleuels: Bryan Habana (Toulon), JP Pietersen (Toulon), Gio Aplon. Senters: Jan Serfontein, Frans Steyn (albei Montpellier), Juan de Jongh (Wasps), Wynand Olivier (Worcester Warriors). Losskakels: Pat Lambie (Racing 92), Morné Steyn (Stade de Francais) Skrumskakels: Cobus Reinach (Northampton Saints), Faf de Klerk (Wasps), Francois Hougaard (Worcester Warriors), Piet van Zyl (London Irish), Ruan Pienaar (Montpellier), Charl McLeod (Stade de Francais). Losvoorspelers: Duane Vermeulen (Toulon), Jean Deysel (Ulster), Schalk Burger (Saracens), Francois Louw (Bath), Arno Botha (London Irish), Willem Alberts (Stade de Francais), Dewald Potgieter (Worcester Warriors). Slotte: Flip van der Merwe (Clermont), Franco van der Merwe (London Irish), Juandré Kruger (Toulon). Stutte: Vincent Koch (Saracens), Marcel der Merwe (Toulon), Werner Kruger (Scarlets), Jannie du Plessis (Montpellier), Heinke van der Merwe (Stade de Francais), Lourens Adriaanse (Pau). Hakers: Bismarck du Plessis (Montpellier), Schalk Brits (Saracens), Ashley Johnson (Wasps).